En els més diversos àmbits del món de la cultura i el pensament, la capacitat humana de crear i produir esdeveniments i obres singulars ha merescut sempre el reconeixement ciutadà, pel que representa d'avenç i contribució al seu eixamplament, com un signe de civilitat i progrés.
En el decurs del temps passat i també present gaudim d'aportacions notables que enalteixen la cultura del país i el seu nom, gràcies a persones o entitats que amb la seva obra o trajectòria hi han dedicat el seu geni creatiu, una exemplar capacitat d'iniciativa o una destacada participació en benefici de tota la societat i els seus valors culturals suprems.
Unes aportacions que, d'altra banda, permeten que Catalunya participi dels grans corrents universals, amb una especificitat i qualitat pròpia.
En definitiva, es tracta d'una realitat dinàmica que mereix, en la seva pluralitat i diversitat, tant el reconeixement com l'impuls per part de la nostra màxima institució de govern, la Generalitat de Catalunya, ja que representen també l'establiment de noves fites en el curs del nostre progrés humà com a nació.
Per això, amb la institució dels premis nacionals de cultura, es vol correspondre a la vàlua i la transcendència que per a la societat catalana té la cultura.
Alhora, es vol contribuir a donar-li el màxim relleu i atorgar públicament aquell reconeixement que mereixen persones o entitats que hagin excel·lit en el seu foment.
És un fet arreu del món, i especialment en aquelles nacions culturalment més avançades o bé en què la cultura esdevé un veritable símbol del país, que es distingeixin les aportacions més significatives que en els diversos camps es produeixen en un any.
Sortosament, a Catalunya gaudim d'un dinamisme cultural i creatiu que permet estar a l'alçada dels països capdavanters, i en la cultura tenim la pròpia essència de la nostra personalitat.
Comptem també amb una tradició important de guardons públics que al llarg d'anys s'han anat instituint, força dels quals trobaven el seu origen precisament en aquest dinamisme cultural al·ludit, pel fet d'haver sorgit des de la mateixa societat en èpoques ja llunyanes.
Ara, tot recollint l'esperit de la tradició dels guardons que institucionalment s'havien heretat o creat en els darrers anys, i quan els camins de la cultura a Catalunya menen a una progressiva normalitat i un major arrelament social, s'escau la constitució dels Premis Nacionals de Cultura de la Generalitat de Catalunya.
1.1 Els Premis Nacionals de Cultura de la Generalitat de Catalunya tenen les modalitats següents:
Premi Nacional d'Arquitectura i Espai Públic: a la persona, entitat o institució que hagi realitzat l'aportació més rellevant en el camp de l'arquitectura o l'espai públic (nova planta, rehabilitació o intervenció en l'espai públic)
Premi Nacional d'Arts Visuals: a la persona, entitat o institució que hagi realitzat l'aportació més rellevant en el camp de les arts visuals.
Premi Nacional d'Audiovisual: a la persona, entitat o institució que hagi realitzat l'aportació més rellevant en el camp dels mitjans audiovisuals.
Premi Nacional de Cinema: a la persona, entitat o institució que hagi realitzat l'aportació més rellevant en el camp del cinema.
Premi Nacional de Circ: a la persona, entitat o institució que hagi realitzat l'aportació més rellevant en el camp del circ.
Premi Nacional de Cultura Popular: a la persona, entitat o institució que hagi realitzat l'aportació més rellevant en el camp de l'associacionisme cultural, de la creació artística no professional o de la difusió, promoció, conservació i recuperació de la cultura popular i tradicional catalana.
Premi Nacional de Dansa: a la persona, entitat o institució que hagi realitzat l'aportació més rellevant en el l'àmbit de la dansa.
Premi Nacional de Disseny: a la persona, entitat o institució que hagi realitzat l'aportació més rellevant en l'àmbit del disseny.
Premi Nacional de Literatura: a l'autor o l'autora de la millor obra literària en català, en les diverses modalitats de creació, o a l'autor o l'autora de la millor traducció al català d'obres literàries en altres llengües.
Premi Nacional de Música: a la persona, entitat o institució que hagi realitzat l'aportació més rellevant en l'àmbit de la música.
Premi Nacional de Patrimoni Cultural: a la persona, entitat o institució que hagi realitzat l'aportació més rellevant en el camp del patrimoni arqueològic, documental, museístic o bibliogràfic.
Premi Nacional de Pensament i Cultura Científica: a la persona, entitat o institució que hagi realitzat l'aportació més rellevant en els camps del pensament i/o la cultura científica.
Premi Nacional a la Projecció Social de la Llengua Catalana: a la persona, entitat o institució que hagi contribuït de manera destacada a la projecció social de la llengua catalana.
Premi Nacional de Teatre: a la persona, entitat o institució que hagi realitzat l'aportació més rellevant en l'àmbit del teatre.
Premi Nacional a la trajectòria professional i artística: a la persona que, pel seu compromís vital i la seva trajectòria, hagi realitzat una aportació rellevant a la cultura catalana i hagi contribuït a dignificar-la.
Premi Nacional de Còmic: a la persona, entitat o institució que hagi realitzat l'aportació més rellevant en el camp del còmic i en els llenguatges que s'hi relacionen.
1.2 Els Premis Nacionals de Cultura han de servir, així mateix, per difondre i potenciar les obres culturals d'autoria femenina.
La dotació de cada premi nacional l'ha de fixar el Plenari del Consell Nacional de la Cultura i de les Arts d'acord amb el contracte programa i a càrrec del Fons de promoció i foment de la creació artística i cultural que preveu l'article 15 de la Llei 6/2008, del 13 de maig, del Consell Nacional de la Cultura i de les Arts.
Aquest òrgan pot demanar l'assessorament de persones expertes de prestigi i competència reconeguda en els diferents àmbits a què esrefereixen els premis.
Els premis es concediran anualment i es referiran a les aportacions o activitats més rellevants en l'àmbit nacional desenvolupades durant l'any anterior a la concessió del premi.